Det lykkedes ikke for Danmarks bedste herresingle i badminton, nordjyske Jan Ø. Jørgensen, at spille sig frem til finalen ved Super Series-turneringen Hong Kong Open. Trods sin seedning som nummer to tabte han lørdagens semifinale til den sjetteseedede Son Wan Ho fra Sydkorea, der fredag også sendte Viktor Axelsen ud af turneringen. Ligesom i kvartfinalen sejrede Son Wan Ho i to sæt. Denne gang 21-15, 21-15. Fra start var det sydkoreaneren, der dominerede og hurtigt bragte sig foran 7-1. Jørgensen var tæt på at få kontakt ved 15-17, men så lukkede modstanderen ned for sættet. Andet sæt udviklede sig mere lige, men ved stillingen 12-12 trak sydkoreaneren fra og så sig aldrig tilbage. Han afgjorde kampen på sin første matchbold efter 43 minutter.

Opsummering:
Jan Ø. Jørgensen taber semifinalen ved Super Series-turneringen Hong Kong Open til Son Wan Ho fra Sydkorea.